
ΠΡΟΣ: Υπουργό Εργασίας, Κοινωνικής Ασφάλισης και Κοινωνικής Αλληλεγγύης, κ. Ε. Αχτσιόγλου
ΚΟΙΝΟΠΟΙΗΣΗ: Γραφείο Συνηγόρου του Πολίτη, Υπόψη Δ. Βερέμη και Μ. Βουτσίνου

ΘΕΜΑ: Προστατευόμενα μέλη οικογένειας άμεσα ασφαλισμένων πολιτών τρίτων χωρών

Το Μη-Κερδοσκοπικό Σωματείο «Αλληλεγγύη Solidarity Now» και η Αστική Μη Κερδοσκοπική Εταιρεία «Generation 2.0 RED», εν όψει των επικείμενων τροποποιήσεων της ασφαλιστικής νομοθεσίας που διενεργούνται από το Υπουργείο σας, θα θέλαμε να θέσουμε υπόψη σας το ζήτημα σχετικά με τον υφιστάμενο αδικαιολόγητο περιορισμό των δικαιωμάτων των ασφαλισμένων πολιτών τρίτων χωρών και των μελών της οικογένειάς τους, καθώς με την ισχύουσα νομοθεσία αναγνωρίζονται ως δικαιούχοι-προστατευόμενα μέλη για την παροχή υπηρεσιών υγείας μόνο τα τέκνα των άμεσα ασφαλισμένων μέχρι την ηλικία των 18 ετών. 
Σας υπενθυμίζουμε ότι βάσει της με αρ. πρωτ. 224709/29398/2017 Παρέμβασης του Συνηγόρου του Πολίτη (κοινοποιούμενης και στο Υπουργείο Σας), προς απάντηση αναφοράς που είχαμε υποβάλει στην Αρχή, οι ισχύουσες διατάξεις του α.ν. 1846/1951, όπως έχει τροποποιηθεί, και η ερμηνευτική προσέγγιση της υπ’ αρ. 75 Εγκυκλίου του ΙΚΑ, βρίσκονται σε ευθεία αντίθεση με τις διατάξεις του Κώδικα Μετανάστευσης και Κοινωνικής Ένταξης περί ίσης μεταχείρισης. Ειδικότερα, βάσει του Ν. 4332/2015, ο οποίος και ενσωματώνει την Οδηγία 2011/98, δεν επιτρέπεται κατ’ αρχήν διαφορετική μεταχείριση μεταξύ ημεδαπών και πολιτών τρίτων χωρών, δικαιούχων του ενιαίου τίτλου διαμονής στη χώρα. Πρόσφατη νομολογία του Δικαστηρίου της Ευρωπαϊκής Ένωσης, εξάλλου, έχει επιβεβαιώσει ότι εφόσον μια επίμαχη παροχή αφορά παροχή κοινωνικής ασφάλισης, όπως εν προκειμένω, και όχι παροχή κοινωνικής πρόνοιας, δεν επιτρέπεται παρέκκλιση από την αρχή της ίσης μεταχείρισης, που κατοχυρώνεται στο άρθρο 12 της Οδηγίας 2011/98. 
Οι διατάξεις της ισχύουσας ασφαλιστικής νομοθεσίας αποκλείουν αυθαίρετα τα άνω των 18 ετών τέκνα και άλλα μέλη της οικογένειας άμεσα ασφαλισμένου πολίτη τρίτης χώρας από τις επίμαχες παροχές, σε αντίθεση με τα ισχύοντα για τα προστατευόμενα μέλη ημεδαπών ασφαλισμένων και πολιτών της Ε.Ε. Η πρακτική αυτή οδηγεί σε διαφορετική μεταχείριση, αντικείμενη στην αρχή της ισότητας, των ασφαλισμένων εργαζομένων τρίτων χωρών, καθώς ως αποκλειστικό κριτήριο εμφανίζεται η ιθαγένειά τους, χωρίς να υπάρχει περαιτέρω αιτιολόγηση για την απόκλιση από τον, κατ’ αρχήν, ισότιμο ανταποδοτικό χαρακτήρα των ασφαλιστικών εισφορών, όλων των ασφαλισμένων ανεξάρτητα από επιμέρους χαρακτηριστικά που τυχόν διαθέτουν (εθνικά, φυλετικά, ιθαγένεια, κλπ). 
Συνεπώς, όπως τονίζει και ο Συνήγορος του Πολίτη, θα πρέπει να αναγνωρίζεται και για τους άμεσα ασφαλισμένους πολίτες τρίτης χώρας, κατ’ αρχήν, δικαίωμα ασφαλιστικής κάλυψης και ιατροφαρμακευτικής περίθαλψης στα μέλη της οικογένειάς τους υπό τις ίδιες προϋποθέσεις που αναγνωρίζεται το δικαίωμα αυτό στα μέλη οικογένειας Έλληνα ασφαλισμένου ή πολίτη ΕΕ.
Οι επικείμενες τροποποιήσεις της ισχύουσας ασφαλιστικής νομοθεσίας από το Υπουργείο σας παρουσιάζονται ως η πλέον κατάλληλη ευκαιρία για την διόρθωση και συμμόρφωση των επίμαχων διατάξεων με το κοινοτικό δίκαιο και την αρχή της ίσης μεταχείρισης. Προς διευκόλυνσή σας, επισυνάπτουμε αντίγραφα της με αρ. φακ. 224709 Αναφοράς μας προς το Συνήγορο του Πολίτη και της με αρ. πρωτ. 224709/29398/2017 Παρέμβασης του Συνηγόρου του Πολίτη, κοινοποιούμενη και προς το Υπουργείο Σας. 

Μετά τιμής,

Αλληλεγγύη- Solidarity Now
Generation 2.0 RED






Συνημμένα:
1. Αρ. φακ. 224709 Αναφορά μας προς το Συνήγορο του Πολίτη
2. Αρ. πρωτ. 224709/29398/2017 Παρέμβαση του Συνηγόρου του Πολίτη 

This is our common ground





